Verfyn jou skryfvernuf met dié aanlyn kursus | Maroela Media
Verfyn jou skryfvernuf met dié aanlyn kursus
Argieffoto (Foto: 85Fifteen/Unsplash)
PEN Afrikaans kondig met trots aan dat skrywers weer vanjaar in die gerief van hul eie huise by 'n gehalte-skryfkursus kan inskakel.
"Die skryf van verhale" is vir die eerste keer in 2020 aangebied en die kursus word, na aanleiding van die groot belangstelling en positiewe terugvoer van deelnemers, vanjaar herhaal.
Volgens Marga Stoffer, voorsitter van PEN Afrikaans, is die bevordering van Afrikaanse skryfkuns hoog op dié organisasie se prioriteitslys.
"Ons is baie opgewonde daaroor om weer dié kursus aan te bied omdat ons weet dat dit uitstekende waarde aan deelnemers bied en 'n goeie balans tussen teorie en praktyk tref," sê sy.
Enigiemand is welkom om in te skryf en daar is 'n aantal beurse beskikbaar vir gratis bywoning. Stoffer sê PEN Afrikaans wil hierdeur skrywers aanmoedig en geleenthede vir hulle skep, veral jonger skrywers en skrywers uit gemarginaliseerde gemeenskappe.
Die gevierde skrywer Marita van der Vyver is weer die aanbieder van die kursus waartydens deelnemers praktiese oefeninge sal doen, terugvoer kry oor hul eie skryfwerk, en saam dink, praat en leer oor wat die bestanddele van goeie skryfwerk is.
Vanjaar se kursusgangers kan ook uitsien na die insette van die bekroonde digter, skrywer en letterkundige, Jolyn Phillips. Sy sluit as gasspreker by Van der Vyver aan tydens een van die Zoom-sessies wat oor drie Saterdae versprei is.
Die sluitingsdatum vir inskrywings is 31 Augustus. Vir meer inligting, stuur 'n e-pos aan Catrina Wessels na [email protected].